**Big Bang Legends** oli suomalainen Lightneerin kehittämä mobiilipeli. Opetuksellinen peli opetti hiukkasfysiikkaa ja alkuaineiden perusteita. Peli julkaistiin testimarkkinoille 30. marraskuuta 2016 ja Suomessa varsinaisesti 17. toukokuuta 2017 suurten odotusten saattelemana. Lightneer lakkautti kuitenkin pelin kehityksen vedoten laatutavoitteiden täyttymättömyyteen ja peli poistui sovelluskaupoista 25. toukokuuta 2018.

Pelissä kerätään eri alkuaineiden atomeita tavoitteena saada kokoon kaikki 118 tunnettua alkuainetta. Pelin kentissä on erilaisia pulmia ja vihollisina antimateriahirviöitä, joita kohti pelaaja ampuu atomeita hiukkaskiihdyttimellä. Antimateriahiukkasten tuhouduttua syntyy kvarkkeja, joita pelaaja kerää. Kolmesta kvarkista voi kasata protonin ja protoneista muodostaa uusia atomeita käytettäviksi uusiin pulmiin. Pelimekaniikkaa on kuvailtu hiukkaskiihdyttimellä pelattavaksi minigolfiksi.

*Big Bang Legendsin* kehittänyt Lightneer sai alkunsa, kun Rovio lopetti oppimispeliyksikkönsä Rovio Learningin. Osa roviolaisista halusi jatkaa oppimispelien parissa, joista oli saatu kokemusta jo Rovion *Angry Birds Space* -pelin *Solar System* -version kautta. Lightneer hyödynsi Rovio Learningin kontakteja tutkimuslaitoksiin, erityisesti Euroopan hiukkasfysiikan tutkimuskeskukseen Cerniin ja suunnitteli *Big Bang Legendsin* alusta asti tiedeoppimista edistäväksi peliksi. Itse *Big Bang Legends* -pelin lisäksi suunnitteilla oli laaja tuotebrändi, johon kuului muun muassa TV-animaatiosarja.

Pelaaminen
----------

Pelaaja tähtää hiukkaskiihdytintä.
*Big Bang Legends* on mobiililaitteilla pelattava oppimispeli. Tyypillisistä oppimispeleistä poiketen peli noudattaa häiveopetusta, jossa itse peli on suunniteltu mahdollisimman viihteelliseksi ja oppiminen tapahtuu pelaamisen sivutuotteena. Pelinsisäiset tavoitteet ja haasteet on suunniteltu oppiminen mielessä ja tieteen yleistajuistaminen on isossa roolissa. Peli on tarkoitettu lapsille ja nuorille, mutta sisältö sopii myös aikuispelaajille.

Nimensä mukaisesti pelin tarina perustuu alkuräjähdykseen ja kysymykseen siitä, miten ja mistä maailma on rakentunut. *Big Bang Legends* opettaakin hiukkasfysiikkaan ja alkuaineiden perusteita. Tarkempia aiheita ovat alkeishiukkaset, atomin rakenne, alkuaineiden jaksollinen järjestelmä, niiden luokittelu ja kemialliset merkit. Pelissä jokaista 118 tunnettua alkuainetta edustaa atomisankariksi kutsuttu piirroshahmo, joista kullekin on kirjoitettu oma luonnekuvaus. Esimerkiksi Fluori huolehtii aina ystäviensä hyvinvoinnista, kun taas Hiili tulistuu helposti ja Litium on kohtelias ja pariston kaltainen.

Pelissä läpäistään kenttiä eri alkuaineiden ominaisuuksia hyödyntämällä. Kentissä on pulmia, labyrintteja, vihollisia ja keräiltäviä hiukkasia ja ne päättyvät pelaajan saavutettua maalilipun. Viholliset ovat antimateriahirviöitä, joita kohti pelaaja ampuu atomeita hiukkaskiihdyttimellä. Tähtääminen ja ampuminen tapahtuu sormella. Pelimekaniikkaa voi verrata minigolfiin jossa "golfpallot on korvattu alkuaineilla ja mailat hiukkaskiihdyttimillä." Antimateriahiukkasten tuhouduttua syntyy kvarkkeja, joita pelaaja kerää. Kolmesta kvarkista voi kasata protonin ja protoneista muodostaa uusia atomisankareita käytettäviksi uusiin pulmiin. Esimerkiksi aivan ensimmäisissä harjoittelukentissä Helium tarvitsee apurikseen räjähdysalttiin Vedyn avatakseen lukitun oven. Kentät ovat yksinkertaisia mutta vaikeutuvat edetessään. Kenttien välillä pelaaja arvuuttelee eri alkuaineiden kemiallisia merkkejä ja oikeasta vastauksesta palkitaan. Pelaaja voi menettää elämäpisteitä törmäilemällä esteisiin tai vihollisiin. Jos pelaajan elämäpisteet loppuvat, joutuu niiden latautumista odottamaan mainosten tai opetusvideoiden ajan.

Kehitys
-------

Large Hadron Collider -hiukkaskiihdytin Cernissä. Cern on ollut mukana kehittämässä peliä.
Oxfordin yliopiston matematiikan professori Marcus du Sautoy antaa pelissä tietoiskuja.
*Big Bang Legendsin* on kehittänyt Lightneer. Yrityksen taustalla on kokeneita pelintekijöitä. Heitä on paljon muassa *Angry Birdsin* tehneestä Roviosta, mukana myös juuri *Angry Birdsin* tekijöitä. Lightneerin perustamisen taustalla oli Rovion päätös lopettaa oppimispeliyksikkönsä Rovio Learning lokakuussa 2015. Rovio aikoi jatkossa keskittyä pelkästään viihdepeleihin ja elokuviin, mutta osa roviolaisista päätti jatkaa opetuspelien tekemistä uuden yrityksen puitteissa. Rovion markkinointijohtaja Peter Vesterbacka tuli Lightneerin brändijohtajaksi. Myös Rovion animaatiostudion johtaja Lauri Konttori tuli mukaan Lightneeriin. Toimitusjohtaja Lauri Järvilehto oli aiemmin konsultoinut Rovion Rovio Learningia. Myös Rovion perustajiin kuulunut Niklas Hed sijoitti uuteen yhtiöön. Lisäksi myös joitakin Gameloftin työntekijöitä siirtyi Lightneeriin.

*Big Bang Legendsin* tarina alkoi jo ennen Lightneerin perustamista. Tuolloin Rovio Learning kehitti *Angry Birds Space* -pelistä yhteistyössä Nasan kanssa opetuksellisen *Solar System* -version. Pilottia pidettiin Roviolla onnistuneena ja seuraavaksi haluttiin tehdä kokonaan uusi jo alunalkaenkin opetukselliseksi suunniteltu peli. Projektia alettiin toteuttaa uudessa Lightneer-yrityksessä. Roviolla oli viritelty yhteistyötä Euroopan hiukkasfysiikan tutkimuskeskuksen Cernin kanssa ja ideoitu hiukkasfysiikan ympärillä pyörivää peliä. Cernin oppimisjohtaja, fyysikko Rolf Landua, oli jo pitkän aikaa halunnut Cernin tekevän enemmän opettaakseen lapsia ja nuoria. Lightneerin perustamisen jälkeen sen ja Cernin intressien havaittiin kohtaavan yhä ja tahojen kesken solmittiin yhteistyösopimus.

Opetuspelit eivät yleensä menesty kaupallisesti. Lightneer kuitenkin pyrki tekemään *Big Bang Legendsistä* menestystä panostamalla laatuun kaikissa työvaiheissa. Peliin on haettu inspiraatiota *Pokémon Gon* ja *Angry Birdsin* kaltaisilta menestyspeleiltä. Alkuaineita esimerkiksi kerätään galleriaan samaan tapaan kuin Pokémoneja *Pokémon Gossa*. Pelissä oleva hiukkaskiihdytin taas muistuttaa *Angry Birds* -pelien ritsaa. Varsinkin vertausta Pokémon-villitykseen viljeltiin markkinoinnissa ahkerasti. Pelin suunnittelussa on käytetty apuna tutkijoita tutkimuslaitoksista ja huippuyliopistoista. Pääyhteistyökumppani on ollut Cern. Cernistä mukana on ollut etenkin Landua, jonka erityisalaa on antimateria. Tutkimuslaitoksista myös Nasa on ollut mukana. Yliopistoista mukana ovat olleet muun muassa Oxford, Harvard ja Helsingin yliopisto. Pelissä on mukana esimerkiksi Oxfordin yliopiston matematiikan professori Marcus du Sautoy. Sekä Landua että Sautoy ovat tunnettuja tieteen yleistajuistajia. Sautoy, joka on esiintynyt aiemmin BBC:n tiededokumenteissa, on yksi Cernin ja Oxfordin huippututkijoista jotka antavat pelissä 30 sekunnin tietoiskuja tiedeaiheista.

Julkaisu
--------

*Big Bang Legends* oli Lightneerin ensimmäinen julkaistu peli. Peli julkaistiin testimarkkinoille 30. marraskuuta 2016 Slush-tapahtumassa. Aivan aluksi julkaistiin vain iOS-versio, Android vasta hieman myöhemmin.

Varsinaisen julkaisun piti alkuperäisen suunnitelman mukaan tapahtua helmikuussa 2017. Lightneer kuitenkin lykkäsi julkaisua yritysjohdon vaihdon yhteydessä: Lauri Järvilehto lopetti toimitusjohtajana mutta jatkoi yhä tiedekumppaniyhteistyöhön parissa ja uudeksi toimitusjohtajaksi tuli Mark Cochrane.

*Big Bang Legends* herätti aluksi mielenkiintoa erityisesti Aasiassa, jossa se niin ikään julkaistiin testimarkkinoille. Peli julkaistiin maaliskuun 2017 lopussa Singaporessa sekä Hongkongissa. Näiden maiden lisäksi sitä testattiin toukokuussa Suomessa soft launchina ennen varsinaista julkaisua. Mobiilipelialalla yleisessä soft launchissa peli julkaistaan aluksi ilman markkinointia, jolloin sen pelaamisesta voidaan saada oikeaa dataa jonka perusteella tehdään vielä korjauksia ennen varsinaista julkaisua. Myöhemmin peli avattiin koko Itä- ja Kaakkois-Aasian markkinoille jossa se pärjäsi hyvin oppimispelien kategoriassa. Singaporessa, Hongkongissa, ja Vietnamissa peli nousi julkaisuviikollaan App Storen ladatuimmaksi oppimispelien kategoriassa. Suosio oli samantyyppinen myös Thaimaassa, Malesiassa ja Filippiineillä. Myös kansainvälinen media huomioi pelin tuolloin.

Pelin varsinainen Suomen ja Pohjoismaiden julkaisu tapahtui viimein 17. toukokuuta 2017. Suomessa peli oli julkaisuviikolla sekä App Storen että Google Playn ladatuin peli kaikkien pelien kategoriassa. Maailmanlaajuinen julkaisu jatkui porrastetusti syksystä 2017 kohti globaalia julkaisua tammikuussa 2018.

Peli oli ladattavissa ilmaiseksi iOS ja Android -mobiililaitteille. Peli toimi free-to-play -periaatteella. Kehittäjä sai rahaa pelissä näytettävistä mainoksista, joiden lisäksi pelissä oli vaihtoehtoinen 0,99 euron kuukausimaksu. Maksulla sai vaihdettua mainokset opetusvideoihin. Muuta maksettua sisältöä pelissä ei ollut. Oppilaitokset saivat pelin opetusversion käyttöönsä täysin ilmaiseksi.

Vastaanotto ja lakkautus
------------------------

Pelin julkaisu keräsi paljon huomiota Suomessa etenkin sen maineikkaan ääninäyttelijäkaartin takia. Suomalaisessa versiossa ääninäyttelijöinä oli tunnettuja henkilöitä kuten laulaja Robin Packalen ja taitoluistelija Kiira Korpi, jonka alkuainehahmo pelissä on Fluori. Korvelle kyseessä oli ensimmäinen kerta ääninäyttelyn parissa työskentelystä. Muita ääninäyttelijöitä olivat Miss Suomi Sara Chafak, rockmuusikko Michael Monroe, ohjaaja Renny Harlin, näyttelijä Niina Lahtinen, Hydraulic Press Channel -tubettajat Anni ja Lauri Vuohensilta, muusikko Darude, kuuluttaja Reidar Wasenius ja räppäri View. Myös Lightneerin työntekijöitä, muun muassa Peter Vesterbacka ja pelin designer Ilari Kaarnakari, sekä työntekijöiden lapsia antoi äänensä pelille. Monista ääninäyttelijöistä huolimatta pelissä on varsin vähän puhetta, ja alkuainehahmot lähinnä sanovat oman nimensä ääneen. Suomenkielistä tekstiä ei myöskään ole liikaa, joten ei tarvitse osata lukea täydellisesti pelatakseen peliä. Opetusvideot on puhuttu englanniksi mutta tekstitetty suomeksi.

Lightneer kaavaili *Big Bang Legendsille* suurta tuoteperhettä, Järvilehdon sanoin "Ensimmäisessä pelissä on luotu hahmogalleria ja esitelty pelimaailma. Tässä rakennamme brändiä". Suunnitteilla oli useita oheistuotteita, muun muassa TV-animaatiosarja ja Reiman lastenvaatemallisto. Tactic julkaisi *Big Bang Legends Kimblen* ja Sanoma Pro korttipelin. Peliä suunniteltiin käytettäväksi myös koulussa esimerkiksi fysiikan tunneilla ja Sanoma Pro tuotti tätä tarkoitusta varten opettajille materiaalia. Kirkon Ulkomaanapu vei peliä opetuskäyttöön kehittyviin maihin, esimerkiksi Ugandaan. Suomessa tiedekeskus Heurekassa oli *Big Bang Legends* -teemainen seikkailupuisto, jota testattiin keväällä 2018 kansainvälisiä markkinoita silmällä pitäen. *Big Bang Legends* oli ehdolla Finnish Game Awardsin vuoden 2016 parhaaksi hyötypeliksi. Tittelin voitti lopulta Valo Motionin *Augmented Climbing Wall*. *Big Bang Legends* oli esillä Suomen pelimuseossa, jonka näyttelyyn se tuli keväällä 2018.

*Viihdevintiöt*-sivusto arvioi pelin pääosin positiivisesti: "Peli on koukuttava ja hauska. Se opettaa, mutta ei tunnu tuputtavalta. Pääasia on ehdottomasti hauskanpidossa." Tosin mainoksia lapsille suunnatussa pelissä kritisoitiin. Pelin menestymistä pidettiin mahdollisena, mutta vain jos peli muodostuu Pokémon-ilmiön kaltaiseksi hitiksi lasten kaveripiireissä. Myös *Tivi*-lehti arvioi pelin menestymismahdollisuuksien olevan "todellisuudessa täysi kysymysmerkki." Julkaisun tienoilla pelissä oli 50 kenttää eikä niissä vielä ollut mahdollista kerätä kaikkia 118 alkuainetta, joten pelaajat jäivät odottamaan Lightneerin lupaamia lisäkenttiä. Kenttien vähittäinen julkaiseminen viittasi myös siihen, että Lightneer oli suunnitellut *Big Bang Legendsille* pitkää elinkaarta. Lightneer ilmoitti kuitenkin vuoden 2018 keväällä *Big Bang Legendsin* lopettamisesta. Syynä yhtiön mukaan oli epäonnistuminen laatutavoitteiden saavuttamisessa. Peli poistui sovelluskaupoista 25. toukokuuta eikä siitä enää päivitetty tai sen lisäsisällöstä voinut maksaa. *Big Bang Legendsin* epäonnistumista voi pitää floppina. Lightneer vaihtoi strategiaansa ja keskittyy nykyään hyperkasuaalipeleihin eli äärimmäisen yksinkertaisiin, lyhyinä vapaahetkinä pelattaviin ja mahdollisimman suureen yleisöön vetoaviin mobiilipeleihin.

Katso myös
----------

* Atomiteoria
* Luettelo alkuaineista

Lähteet
-------

1. 1 2 3 4 5 6 7  Suomalainen peliyhtiö keräsi 4,3 miljoonan euron rahoituksen – haluaa johtaa hauskan oppimisen vallankumousta (Talouselämä) *Tivi*.  15.8.2017. Viitattu 19.3.2021.
2. 1 2 3 4 5 6 7 8 9 10 11  Vatanen, Panu: Suomalainen pelifirma risteytti Pokémonin ja Angry Birdsin: syntyi kännykkäpeli, jonka avulla kaikkien pitäisi oppia hiukkasfysiikkaa *Yle Uutiset*.  18.5.2017. Viitattu 17.3.2021.
3. 1 2 3 4 5 6 7  Saarenoja, Panu: Kotimainen Big Bang Legends julkaistiin Pohjoismaissa – ja siitä saattaa jopa oppiakin jotain *Pelaaja*.  18.5.2017. Viitattu 17.3.2021.
4. 1 2 3  Koivunen, Sami: Suomalainen Big Bang Legends -oppimispeli julkaistiin –saanut hyvän alun Androidilla ja iOS:lla *Puhelinvertailu*.  21.5.2017. AfterDawn. Viitattu 22.3.2021.
5. 1 2 3 4 5 6 7 8 9  Utriainen, Jenni: Testasimme Big Bang Legendsin - tällainen on hiukkasfysiikkaa opettava peli *Viihdevintiöt*.  26.5.2017. Viitattu 22.3.2021.
6. 1 2 3  Korhonen, Suvi: Vesterbackan peliyritys julkaisi ensimmäisen version uudesta pelistään Slushissa *Tivi*.  30.11.2016. Viitattu 22.3.2021.
7. 1 2 3 4 5 6  Huttunen, Anni: Kiira Korpi ja Robin tähtinä Angry birds -velhojen uutuuspelissä– "Lisää maailmanluokan tähtiä paljastetaan pian" *Aamulehti*.  19.5.2017. Viitattu 19.3.2021.
8. 1 2 3 4 5  Konttinen, Erno: Uusi suomalaispeli Big Bang Legends nyt sovelluskaupoissa – Angry Birds -tekijät ja tiedemiehet pelin taustalla *Mobiili.fi*.  17.5.2017. Viitattu 19.3.2021.
9. 1 2 3 4 5 6  Niskala, Paavo: Big Bang Legends: Partikkelipokemonit fysiikkaa opettamassa *KonsoliFIN*.  18.5.2017. Viitattu 17.3.2021.
10. 1 2 3 4 5  Oppimispeleillä opetetaan jo hiukkasfysiikkaakin (Yle TV1) *Ylen aamu-tv*.  15.5.2017. Yle Areena. Viitattu 17.3.2021.
11. 1 2  Pietarinen, Harri: Rovio lopetti oppimispelit – nyt ponnistaa uusi suomalaisfirma *Ilta-Sanomat*.  29.10.2015. Viitattu 19.3.2021.
12. 1 2 3 4 5  Haastattelu: Tiina Rantakokko ja Big Bang Legends *YouTube*.  26.3.2020. Suomen pelimuseo. Viitattu 22.3.2021.
13. 1 2  Savolainen, Jani: Uuden suomalaispelin mykistävä lupaus: kvanttifysiikkaa 5-vuotiaille - mutta niin on mykistävä tekijäjoukkokin *Iltalehti*.  17.05.2017. Viitattu 22.3.2021.
14. ↑  Vatanen, Panu: Suomalainen kännykkäpeli opettaa hiukkasfysiikkaa *Yle Uutisluokka Triplet*.  18.5.2017. Yle Areena. Viitattu 17.3.2021.
15. 1 2 3  Lappalainen, Elina: Hypetetyn pelistartupin opetuspeli lykkääntyy – myös toimitusjohtaja vaihtuu *Tivi*.  5.3.2018. Viitattu 22.3.2021.
16. ↑  Utriainen, Jenni: Viihdevintiöt Slushissa - lapsinäkökulmaa metsästämässä *Viihdevintiöt*.  1.12.2016. Viitattu 22.3.2021.
17. ↑  Luukkonen, Riikka: Angry Birdsin luojat opettavat nyt lapsille hiukkasfysiikkaa – "Ehkä pelin avulla tulee pari uutta Einsteinia tai nobelisti" *Yle Uutiset*.  15.5.2017. Viitattu 17.3.2021.
18. 1 2 3 4  Kärkkäinen, Henrik: Robin, Sara Chafak, Michael Monroe, Kiira Korpi... – huikea tähtikaarti lähti mukaan kännykkäpeliin *Ilta-Sanomat*.  25.8.2017. Viitattu 19.3.2021.
19. ↑  Angry Birds -nikkareiden uusi peli julki Suomessa – Big Bang Legends on Aasiassa listaykkönen *Yrittäjäsanomat*.  17.5.2017. Viitattu 22.3.2021.
20. 1 2  Utriainen, Jenni: Hiukkasfysiikkaa lapsille opettava Big Bang Legends -peli lopetetaan *Viihdevintiöt*.  28.4.2018. Viitattu 22.3.2021.
21. 1 2 3 4  Kärkkäinen, Henrik: Keksittiinkö Suomessa jotain ihan uutta: Peter Vesterbackan hullu projekti opettaa hiukkasfysiikkaa lapsille *Ilta-Sanomat*.  30.11.2016. Viitattu 22.3.2021.
22. ↑  We're on a mission to inspire people... (Facebook) *Big Bang Legends*.  15.6.2017. Viitattu 23.3.2021. (englanniksi)
23. ↑  Koululaiset pääsevät pelitestaajiksi Heurekassa *Vantaan Sanomat*.  20.3.2018. Viitattu 22.3.2021.
24. ↑  Kajaslampi, Tom: Suomen pelimaailman parhaat - Seuraa Finnish Game Awards 2017 -gaalaa livenä *Tilt*.  26.4.2017. Viitattu 22.3.2021.
25. ↑  Peliala palkitsi Tuijan ja muut Suomen parhaat *Pelit*.  28.4.2017. Viitattu 22.3.2021.
26. ↑  Laurila, Elina: Pelimuseo sulkee ovensa kahdeksi viikoksi ensi maanantaista lähtien *Aamulehti*.  6.3.2018. Viitattu 26.3.2021.
27. ↑  Kärkkäinen, Henrik: Kännykkäpeleissä on uusi ilmiö – voittajille tulee rahaa ovista ja ikkunoista *Ilta-Sanomat*.  10.6.2019. Viitattu 23.3.2021.

Aiheesta muualla
----------------

* *Big Bang Legendsin* Suomen kotisivut (arkistoitu)
* *Big Bang Legendsin* kansainväliset kotisivut (arkistoitu) (englanniksi)
* *Big Bang Legends* Facebookissa
* *Big Bang Legends* Twitterissä
* *Big Bang Legends* MobyGamesissa (englanniksi)
* *Big Bang Legends* vglistissa (englanniksi)